Netnotkun íslenskra barna og unglinga

Verkefni (númer: 013270002) styrkt úr UU-áætlun RANNÍS

Vísindaleg/tæknileg lokaskýrsla

Verkefnisstjóri
Sólveig Jakobsdóttir, dósent KHÍ

Aðrir sérfræðingar
Salvör Gissurardóttir, lektor KHÍ (2001-2005) og 
Sólrún B. Kristinsdóttir, framkvæmdastj. Símenntunarstofnunar KHÍ (2001-2002)

Aðstoðarfólk – gagnaúrvinnsla, vefhönnun, heimildasöfnun, kynningarstarf, skrif

Eyjólfur Sturlaugsson (2001-2002)
Fjóla Þorvaldsdóttir (2005)
Oddný I. Yngvadóttir (2001-2002)
Elínborg Sigurðardóttir (2002)
Hrund Gautadóttir (2002-2005)
Linda Ósk Sigurðardóttir (2005)
Nanna Stefanía Svansdóttir (2005)
Rún Halldórsdóttir (2002-2003)
Sigurbjörg Jóhannesdóttir (2001-2005)

Aðstoðarfólk – gagnasöfnun, gagnaúrvinnsla, umræða

Aðrir nemendur (80 talsins) á námskeiðinu Nám og kennsla á Netinu 
árin 2001,2002, 2003 og 2005 við framhaldsdeild KHÍ

Reykjavík, 15. september 2005

	
1. Verk- og tímaáætlun

Tímabilið 2001-2003

Áætlun og frávik

Eftirfarandi verk- og tímaáætlanir voru settar fram í umsókn til RANNÍS fyrir Netnot verkefnið í upphaflegri umsókn og framhaldsumsókn fyrir árið 2002-2003:

Verk	2001	2002	2003	
	Vor	Sumar	Haust	Vor	Sumar	Haust	Vor	Sumar	Haust	
Undir-búningur lestur,söfnun heimilda	x			X
K2
V1			x			
Kennsla og gagnasöfnun, frumkóðun gagna	x			x			x			
Gagna-greining, heimildaleit, skýrsluskrif, hönnun vefs		x
S1, V1			x
S2,V2			x
V3		
Greinaskrif og kynningar-starf			x
(G1)			x
G1			X
G2	

Í aðalatriðum gekk verk- og tímaáætlun eftir, þ.e. hvað varðar undirbúning, söfnun heimilda, kennslu, gagnasöfnun, gagnagreiningu og hönnun vefs. Undirbúningur fór fram á öllum vorönnunum þremur ásamt kennslu, söfnun heimilda og frumgreiningu gagna.  Þá litu þrjár meginútgáfur verkefnisvefsins dagsins ljós.  Enn fremur var kynningarstarf umfangsmeira en gert var ráð fyrir með fjölmörgum erindum og kynningum hérlendis og erlendis (6 erindi, 1 veggspjald, og nokkrar kynningar fyrir grunn- og framhaldsnema KHÍ, auk kynningar verkefnis á vef).  Þá var skilað áfangaskýrslu um verkefnið árið 2002 RANNÍS.  Greinaskrif töfðust á hinn bóginn.  

Framvinda

Á vorönn 2001 var gögnum safnað í námsáfanganum Nám og kennsla á Netinu af nemendahópi sem hóf nám á brautinni haustið 2000 (sjá leiðbeiningar um gagnasöfnun í fylgiskjal A í framvinduskýrslu).  Þá söfnuðu 15 nemendur 58 lýsingum og kóðuðu gögnin m.t.t. nokkurra þátta skv. leiðbeiningum á vefsíðu (sjá fylgiskjal B í framvinduskýrslu) og hljóðglærum sem eru á vef verkefnis.  Þar sem styrkur fékkst úr UU-áætluninni var hægt að veita tveimur nemum áframhaldandi vinnu sem fékkst metin sem vettvangsnám.  Þau voru Eyjólfur Sturlaugsson og Oddný I. Yngvadóttir.  Þau unnu við heimildasöfnun, áframhaldandi gagnaúrvinnslu (þar með talið endurkóðun) og vefsíðugerð.  Oddný kynnti verkefnið með mér á málþingi Rannsóknarstofnunar KHÍ í október 2001 (sjá Fylgiskjal C í framvinduskýrslu) og þau bæði sáu um kynningu á UT-ráðstefnunni í mars 2002 (sjá Fylgiskjal D í framvinduskýrslu), en þá hafði Eyjólfur hannað nýtt útlit fyrir vefinn – sjá afrit af forsíðu (Fylgiskjal E í framvinduskýrslu).  Einnig kynnti verkefnisstjóri rannsóknaraðferðir sem notaðar höfðu verið í þessu og öðrum verkefnum í sérstöku erindi (sjá Fylgiskjal F í framvinduskýrslu).  Vorið 2003 var NETNOT verkefnið ennfremur valið til kynningar á vef Rannsóknarstofnunar KHÍ sem tengist Evrópusambandsverkefninu Learningspace – en þar voru kynnt áhugaverð íslensk rannsóknarverkefni á sviði uppeldis og menntunar (sjá http://rannsokn.khi.is/lsp/information_t.htm).

Haustið 2002 var verkefnið kynnt fyrir grunnnemum á 1. ári í KHÍ og fengu þau jafnframt innsýn í aðferðir við gagnasöfnun (kynningu má finna á vef verkefnisins).  Þá var verkefnið kynnt í staðbundinni lotu í janúar 2002 fyrir framhaldsnemum sem hófu nám á tölvu- og upplýsingatæknibrautinni haustið 2001 (kynningu má finna á vef verkefnisins).  Þeim var þá boðið að taka þátt í gagnasöfnun vorið 2002. 

Árangurinn varð sá að vorið 2002 tóku 22 framhaldsnemar þátt í gagnasöfnun.  Þau gerðu 102 athuganir og jafnmörg viðtöl.  Því voru eftir vorönnina komnar í gagnabanka á vef 160 athuganir og jafnmörg viðtöl.  Unnt var að ráða fjóra einstaklinga úr hópnum í framhaldi af því til að vinna að áframhaldandi heimildavinnu, gagnaúrvinnslu, vefsíðugerð og kynningu á niðurstöðum.  Elínborg Sigurðardóttir tók að sér heimildavinnu, Rún Halldórsdóttir vann að úrvinnslu viðtala frá 2001 og 2002.  Hrund Gautadóttir endurkóðaði gögn frá 2002 og gerði yfirlit um þá vefi og vefsíður sem þátttakendur í rannsókn heimsóttu.   Sigurbjörg Jóhannesdóttir vann myndefni til kynningar.  Tóku Hrund, Rún og Sigurbjörg þátt í kynningu á verkefninu á málþingi RKHÍ í október 2002 (sjá Fylgiskjal G í framvinduskýrslu). Þær tvær síðarnefndu störfuðu að verkefninu til loka þess og unnu líka kynningarefni á ensku í nóvember  2002.  Þá þýddi verkefnisstjóri einnig glærusýningu frá málþingi í okt. 2002 á ensku og var tengt í þetta efni frá verkefnisvef.  En 2. nóv. fékk Salvör Gissurardóttir viðurkenningu í Stokkhólmi frá Evrópska skólanetinu fyrir áfangann Nám og kennsla á Netinu (umsjón með námskeiði Salvör Gissurardóttir, umsjón með rannsókn innan áfanga Sólveig Jakobsdóttir).  Salvör kynnti einnig áfangann og skipulag hans á misserisþingi KHÍ haustið 2002.

Árið 2003 var framvindan sú að verkefnisstjóri kynnti niðurstöður úr gagnasöfnun 2002 á UT-ráðstefnunni í mars 2003 ásamt Hrund, Rún og Sigurbjörgu (sjá fylgiskjal H) og á veggspjaldi á NECC ráðstefnunni í Seattle í júlí (sjá fylgiskjal I).  Þá voru kynntar niðurstöður einkum úr gagnasöfnun 2003 á BERA ráðstefnunni í Edinborg sl. september (Sólveig, Hrund og Sigurbjörg).  Þá vann Sigurbjörg að endurhönnun á verkefnisvef sem settur var í gagnið í nóvember 2003 (sjá fylgiskjal K).  Sólveig vann að heimildaöflun og að greinaskrifum á haustönn 2003.

Tímabilið 2004-2005

Áætlun og frávik

Ekki var sótt um framhaldsstyrk árið 2003 fyrir árið 2003-2004 enda lá þá fyrir að ekki yrði tekinn inn nýr hópur framhaldsnema á tölvu- og upplýsingatæknibrautina haustið 2003 og því ekki víst að námskeiðið Nám og  kennsla á Netinu yrði í boði á vorönn 2004.  En sótt var um framhaldsstyrk vorið 2004 fyrir árið 2004-2005 þar sem að þá hafði verið ákveðið að tekinn yrði inn nýr hópur á brautina haustið 2004.  Ljóst var þá að ný gagnasöfnun færi ekki fram fyrr en á vorönn 2005 þegar námskeiðið Nám og kennsla á  Netinu yrði í boði.  Meðfylgjandi er verkáætlun fyrir þetta tímabil.

Verk	2004	2005	
	Vor-Haust	Vor	Sumar	Haust	
Undirbúningur lestur,söfnun heimilda
Kynningarstarf 	x	M1
x			
Kennsla og gagnasöfnun (og frumkóðun gagna)		M2
x			
Gagnagreining, heimildaleit, hönnun vefs			V4
x	x	
Skýrslu- og greinaskrif og kynningarstarf 	G1			K, L, G2
x	
G1  Grein um rannsóknina lögð fram á ensku í tímaritið Netlu - óskað eftir ritrýningu.
M1  Nýtt gagnasöfnunareyðublað þar sem m.a. verður gert ráð fyrir ítarlegri spurningum í viðtölum, tengdum m.a. netsiðferði og upplýsingaleit.
M2  Nýr lykill til frumgreiningar gagna (þar sem farið verður að kóða m.a. fyrir aðferðum til efnisleitar og endurskoðaðir flokkar efnis).
V4  Gagnagrunnstengdur vefur ritskoðaður og þróaður áfram (4.útgáfa).
K  Kynning á rannsókn á málþingi RKHÍ í okt. 
L  Lokaskýrsla til RANNÍS.
G2  Grein skrifuð haust-vetur 2005-6.  Stefnt að birtingu í erlendu tímariti.

Í áætlun var gert ráð fyrir ítarlegri viðtölum (meiri gagnaöflun) og aukinni og endurbættri gagnagreiningu.  Minni áhersla yrði á vefhönnun þar sem vefurinn væri kominn í mun betra horf en áður.  Gert var ráð fyrir að sett yrði upp lénið http://www.netnot.is og verkefnisvefurinn fluttur þangað (af http://soljak.khi.is/netnot).

Segja má að áætlunin hafi staðist í öllum meginatriðum.  Frávik voru þó þau að mjög lítil vinna var lögð í vefþróun (V4) og rannsóknin verður ekki kynnt á málþingi RKHÍ nú í haust.  Kynning hefur hins vegar verið mun umfangsmeiri en gert var ráð fyrir, kynnt á nokkrum ráðstefnum og/eða málþingum nú þegar og einnig er gert ráð fyrir kynningum annars vegar á: á málþingi Heilsugæslunnar í Reykjavík 1. nóvember nk. (var boðið að halda erindi þar um netnotkun barna og unglinga) og  á UT2006 nk. mars.  Tvær greinar um verkefnið hafa birst eins og gert var ráð fyrir.  Önnur á ensku í Netlu í árslok 2004 (sjá fylgiskjal Q) og hin í ráðstefnuriti (fylgiskjal R).  Báðar greinar eru aðgengilegar á Netinu og var athyglisvert að sjá að sú síðarnefnda var í flokki 15 vinsælustu greinanna sem hafði verið hlaðið niður af ráðstefnuvefnum í júní-júlí sl. (Sjá yfirlit með fylgiskjali R).  

Framvinda

Á árinu 2004 var aðallega um kynningarstarf að ræða.  Fyrst var verkefnið kynnt  á UT2004 ráðstefnunni (helstu  niðurstöður, einkum frá 2003, sjá fylgiskjal N) og á NERA ráðstefnunni (Nordic Educational Research Association, sjá fylgiskjal M) þar sem rannsóknaraðferðir voru kynntar sem og á ráðstefnunni Power of Online Learning í Orlando í nóvember (sjá fylgiskjal P).  Þá var verkefnið einnig kynnt á veggspjaldi á málþingi RANNÍS í nóv. og svipað veggspjald á UT2005 ráðstefnunni í mars sl. (sjá fylgiskjal O).  En í lok ársins 2004 birtist grein í Netlu (Distributed research in distributed education: How to combine research and teaching online) um rannsóknaraðferðir (einnig nýttar í öðrum rannsóknum verkefnisstjóra beitt í NámUST verkefninu sem einnig er styrkt af RANNÍS), sjá fylgiskjal Q.

Snemma á vorönn 2005 vann verkefnisstjóri að endurbætum á gagnasöfnunareyðublaði í samvinnu við Hrund Gautadóttur og Sigurbjörgu Jóhannesdóttur. Var sérstök áhersla lögð á að fá fram ítarlegri upplýsingar um netnotkun í viðtölum og athugunum og láta framhaldsnema kóða meira af gögnum, einkum í tengslum við aðferðir sem þátttakendur beittu við að nálgast efni á Neti.  Var gögnum safnað síðar um vorið 2005 í námsáfanganum Nám og kennsla á Netinu af nemendahópi sem hóf nám á brautinni haustið 2004.  Þá söfnuðu 23 nemendur 92 lýsingum (þar af 87 af einstaklingum að nota Netið á aldrinum 6-19 ára) og kóðuðu gögnin m.t.t. nokkurra þátta skv. leiðbeiningum á vefsíðu verkefnis.  Þar sem styrkur fékkst úr UU-áætluninni var hægt að veita þremur nemum áframhaldandi vinnu sem fékkst metin sem vettvangsnám.  Þær voru þetta vorið Fjóla Þorvaldsdóttir, Linda Ósk Sigurðardóttir og Nanna Stefanía Svansdóttir.  Þær unnu við áframhaldandi gagnaúrvinnslu á gögnum frá 2005. Fjóla greindi viðtalsgögn en Linda greindi og flokkaði vefi og Nanna gerði vefsíðuyfirlit þar sem fram kom hvaða einstaklingar (nr.) heimsóttu hverja síðu.  Um vorið fékkst erindi um rannsóknina samþykkt inn á mICTE ráðstefnuna á Spáni í júní 2005 og skrifaði ég grein um verkefnið (Life was bacalao – life is Internet?  Should we develop a “ fishing culture mentality”  in schools?) ásamt Hrund og Sigurbjörgu sem birt var sí ráðstefnuriti (sjá fylgiskjal R).  Þær Hrund og Sigurbjörg unnu svo ásamt mér Fjólu og Lindu við að fullgera erindi sem flutt var á ráðstefnunni og varð úr að þær tvær síðarnefndu komu með á ráðstefnuna sem meðflytjendur og kynntu niðurstöður úr sínum parti af gagnaúrvinnslunni (Linda um athuganir og tegundir vefja/efnis en Fjóla um  niðurstöður úr viðtölum), sjá fylgiskjal S.  Gert er ráð fyrir að ítarlegri grein sem byggir á greininni í ráðstefnuritinu verði lögð fram til ritrýningar/birtingar í erlendu tímariti á næstu mánuðum.

2. Faglegur árangur

Vísinda- og/eða tæknilegar niðurstöður.  

Helstu niðurstöður frá 2001 til 2003 voru meðal annars að þátttakendur heimsóttu um 140 nafngreinda vefi og fjölmarga ónafngreinda.  Þeim mátti skipta í eftirfarandi flokka eftir efni og tilgangi notkunar: leikir, íþróttatengt efni, (önnur) afþreying, upplýsingar/námsefni, leitarvefir og samskiptavefir.  Efnisval og notkun breyttist eftir aldri, leikir voru áberandi á aldrinum 10-12 ára bæði meðal stúlkna og pilta en dró úr notkun þeirra meðal táninga.  Þessu var öfugt farið varðandi netsamskipti en þau jukust með aldri.  Einnig var sérstaklega áberandi mikil aukning á notkun MSN og bloggs árið 2003 meðal táninga en hún hafði verið lítil sem engin árin 2001 og 2002.   Netið var mikið nýtt til afþreyingar en einnig til upplýsingaöflunar oft með aðstoð leitarvefja.  Strákar sóttu einnig töluvert í íþróttatengt efni.  Athuganir bentu til að nemendur hefðu tilhneigingu til að virðast að staðaldri reynslumeiri og jákvæðari í afstöðu til Netnotkunar frá 2001 til 2003, einnig gáfu nemendur sjálfir til kynna í viðtalsspurningu aukna notkun Netsins á þessu tímabili.  Margs konar hegðun kom í ljós á meðan á Netnotkun stóð og sýndu athuganir m.a. að Netið væri oft notað í skólum til leikja, skemmtunar eða samskipta í bland við vinnu og nám, með eða án leyfis kennara – en þó voru ýmis dæmi um markvissari notkun í skólastarfi. 

Árið 2005 gáfu áframhaldandi athuganir og viðtöl sterkar vísbendingar um þá lífsstílsbreytingu sem er að eiga sér stað einkum meðal unglinga þar sem félagsleg samskipti fara í síauknum mæli fram á Netinu og það er  nýtt í sífellt meira mæli til að kynna sig út á við og byggja upp eigin ímynd.  Sem vott um breytingarnar þá sögðust t.d. aðeins 7% 13-19 ára unglinga nýta Netið meira en 9 tíma á viku árið 2001 en samsvarandi hlutfall árið 2005 var komið upp í 40%. Notkun spjallforritsins MSN hafði greinilega enn aukist frá 2003 svo og notkun vefdagbóka (bloggs).  Í viðtölum vorið 2005 kom í ljós að 63% þátttakenda á aldrinum 13-19 ára sagðist halda úti eigin bloggsíðu, þar af mun stærra hlutfall stúlkna en pilta (80 vs. 48%) en algengara var að piltar hefðu annars konar heimasíður (17 vs. 0%).  Auk þess fylgdist stór hluti með bloggsíðum annarra (73%)  þar af 95% stúlkna á móti 54% pilta. Um 60% notaði spjall daglega eða því sem næst og 30% til viðbótar sjaldnar. Algengast var að þau segðust halda sambandi við um  6-10 einstaklinga sem þau spjölluðu við reglulega (37% af þeim sem svöruðu).  Í athugunum á þessum aldurshópi sást um helmingur stúlknanna (13-19 ára) nota bloggsíður og um 60% MSN.  Í viðtölum kom einnig fram að um þriðjungur 13-19 ára sagðist eiga í netsamskiptum við ákveðna hópa sem þau hefðu ekki samskipti við nema á Netinu s.s. (leikja-/tómstunda-/áhugahópa) um margvísleg áhugamál, s.s. leiki (sérstaklega strákarnir), íþróttir, dýr, eða stjórnmál.  Athuganir sýndu þátttakendur skoða vel á annað hundrað vefja af ýmsum toga og greinilegt var að aðferðir til að nálgast efni á Netinu urðu fjölbreyttari með aldri og læsi á miðilinn greinilega að aukast.  Ennþá er ekki fullunnið úr gögnum frá 2005 en nánar má þó sjá um athyglisverðar  niðurstöður frá 2005 úr meðfylgjandi grein - Life was bacalao – life is Internet?  Should we develop a “fishing culture” mentality in schools?  

Afrakstur af verkefninu er m.a.:  Gagnasafn með á 4.hundrað lýsingum af netnotkun barna og unglinga og viðtölum við þau; Tvíendurbættur vefur um rannsóknina og tengt efni sem nú hefur nýlega verið vistaður af http://soljak.khi.is/netnot á http://www.netnot.is; Fjölmörg erindi með þátttöku nemenda á fjölmennum ráðstefnum/málþingum hér á landi og erlendis; þrjár sérstakar vettvangsathuganir og skýrslur um þær frá fimm nemum; Kennsluefni meðal grunn- og framhaldsnema þar sem vefur rannsóknar er nýttur; Aukin rannsóknarreynsla framhaldsnema og reynsla af vefhönnun; Heimildasafn (vísir kominn á vef verkefnis); Myndefni - upptökur af netnotkun og myndir sem hafa nýst til að kynna verkefnið, tölvu- og upplýsingatæknibrautina og tengda áfanga; og síðast en ekki síst tvær birtar greinar.  

“Landvinningar”
Í þessu verkefni hefur miklu af athyglisverðum upplýsingum verið safnað á tíma þar sem þróun á netnotkun, ekki síst barna og unglinga, hefur verið afar ör.  Mjög spennandi er að nýta þær upplýsingar m.a. meðal framhaldsnema sem eru að læra um nýtingu upplýsingatækni í námi og kennslu.  Í verkefninu hefur einnig tekist að veita stórum hópi framhaldsnema innsýn í rannsóknaraðferðir og vonandi kveikja í þeim áhuga á að fylgjast betur en áður með sínum nemendahópum og/eða hugmyndir og áhuga á að stunda rannsóknir í framtíðinni.

Svör við óvissu- og áhættuþáttum

Í ljós kom að nokkuð erfitt er að stýra verkefni af þessu tagi þar sem um er að ræða fjarnema sem eru ekki stöðugt undir handarjaðri verkefnisstjóra.  Töluvert var um villur í innsendingum gagna sem tímafrekt var að leiðrétta eða fá nánari upplýsingar þar sem þær skorti.  Þá vildi brenna við að fjarnemar læsu ekki nógu vel leiðbeiningar og veldu t.d. ekki viðeigandi þátttakendur.   Á hinn bóginn tel ég að nokkuð vel hafi til tekist að nýta Netið í verkefninu og við höfum smám saman verið að sníða vankanta af aðferðum þeim sem beitt var.  Til að mynda var lögð sérstök áhersla við hópinn 2005 að vanda betur en áður til aðferða og virtist það skila sér t.d. í því að mun hærra hlutfall en áður var af gildum athugunum [íslenskir einstaklingar á aldrinum 6-19 ára, að nota Netið].  En nánar má lesa um kosti og galla þessarar rannsóknaraðferðar sem ég hef kosið að kalla dreifrannsókn í meðfylgjandi grein (Distributed research in distributed education: How to combine research and teaching online).

3. Nýting niðurstaðna

Eins og áður segir hafa niðurstöður verkefnisins verið kynntar á fjölmörgum ráðstefnum innanlands og erlendis fyrir kennara og aðra sem starfa við uppeldi, kennslu og rannsóknir, auk þess að þær hafa verið kynntar fyrir grunn- og framhaldsnemum við KHÍ sem langflestir hafa verið starfandi eða væntanlegir kennarar í íslenska skólakerfinu. Gert er ráð fyrir að nemendur sem eru í áfanganum Nám og kennsla á Netinu muni lesa vel um rannsóknina og gætu t.d. sjálf prófað og gert ítarlega úttekt á því vefefni sem þátttakendur í rannsókninni notuðu.   Athugandi væri fyrir kennara að nýta meira í kennslu augljósan áhuga nemenda fyrir fjölbreyttu netefni og -samskiptum t.d. með kennsluaðferðum þar sem nemendur færu til “veiða” á Netinu og ynnu “aflann” í sameiningu í “heimahöfn”. Nauðsynlegt er eflaust að efla leitaraðferðir og gagnrýna umfjöllun um efni sem aflað er svo og siðgæðisvitund nemenda.  Í greinum og erindum um rannsóknina hefur verið stungið upp á leiðum til að efla nemendur meira á þessu sviði og nýta þá færni sem þau þegar búa yfir betur en nú virðist yfirleitt gert í skólastarfinu.  

Einnig má nefna að  haft var samband við aðstandendur SAFT verkefnisins, sem fjallar um örugga netnotkun, bæði árið 2003 og 2004 og skipst á upplýsingum.  SAFT verkefnið hefður verið kynnt fyrir framhaldsnemum sem þátt hafa tekið í Netnot verkefninu.  En góðir möguleikar eru á meira samstarfi og gagnkvæmri kynningu á þessum verkefnum.  Þá er áætlað að sækja um styrki til að gera framhaldsrannsókn(ir) sem myndi e.t.v byggja mest á djúpviðtölum og athugunum yfir lengri tíma á atferli mun færri einstaklinga en þátt hafa tekið til þessa.  

Varðandi framtíðarbirtingu er gert ráð fyrir eftirfarandi:
•	Unnið að grein, líklega á ensku, um verkefnið og helstu niðurstöður sem verður mun ítarlegri en nýjasta greinin (Life was bacalao...).  Titill óráðinn.
	
.  	
4. Fylgigögn

Jakobsdóttir, Sólveig, Gautadóttir, Hrund og Jóhannesdóttir, Sigurbjörg. (2004). Internet use of Icelandic children 2001-3: A qualitative glimpse. Sótt December 1, 2004 af http://soljak.khi.is/netnot/nidurstodur/netnotreport/Default.doc   [Ath. nokkuð endanleg drög sömu greinar frá árslokum 2003].
Jakobsdóttir, Sólveig. (2004). Distributed research in distributed education: How to combine research and teaching online. Netla, 3(2). Sótt May 9th 2005 af http://netla.khi.is/greinar/2004/010/index.htm   
Jakobsdóttir, Sólveig, Gautadóttir, Hrund og Jóhannesdóttir, Sigurbjörg. (2005). Life was bacalao - life is Internet.  Should we develop a fishing culture mentality in schools? Í A. Méndez Vilas, B. Gonzales Pereira, J. Mesa González og J.A. Mesa González (Ritstj.), Recent Research Developments in Learning Techologies. III International Conference on Multimedia and ICTs in Education (mICTE2005).  Caceres, Spain, June 7-10th 2005 (bls. 1205-1210). Badajoz, Spain: Formatex. Sótt 9.september 2005 af http://www.formatex.org/micte2005/235.pdf.